Parasurat Bikolnon

An Parasurat Bikolnon sarong kasararoan nin mga parasurat, paratukdo asin mga Bikolano sa rehiyon Bikol na nagtutulod kan mga tataramon, literatura asin kulturang Bikolnon. Itinugdas ini kan Abril 17, 2010 sa kamàwotan na masimbagan an pangangaipo sa pag-adal asin pagmidbid sa marhinal na mga parasurat. Igwa ining kabtang na organisasyon sa Calabanga, Camarines Sur asin Virac, Catanduanes. Inaapod man ini sa manlainlain na salang ngaran (tuyo o dai tuyo) siring kan Pagsurat Bikolnon asin Parasurat Bikol.

Organisasyon
Igwa an organisasyon nin taonan na workshop para sa mga bàgong parasurat na pinònan kan 2011, an Saringsing Writers Workshop. Abril kan 2012, ipinublikar kaini an sarong antabay sa ortograpiya, pagbaybay asin paggamit nin mga diyakritiko para sa tataramon na Bikol Sentral. An organisasyon igwa nin duwang publikasyon: Saringsing asin Himoloan na sarong babasahon na minaluwas saro lambang apat na bulan. 

Pinapadrinohan kaini an PB Monthly Poetry Contest, bulanan na partiribayan nin rawitdawit na pinoonan kan 2019 asin an TigsTXT, sarong bulanan na patiribayan sa pagtigsik gamit an cellphone bilang behikulo, siring man an Padurunongan, sarong taonan na patiribayan sa Bikol Quiz, Tirigsikan sagkod Dama nin Tataramon kan mga eskwela sa DepED Canaman District sa pakikipagtabangan kan lokal na gobyerno kan banwaan nin Canaman, Camarines Sur, Apolonio B. Sto. Tomas Foundation asin DepEd Canaman District kan 2012 sagkod 2014.

Kabilang sa mga aktibong myembro digdi iyo sinda Jerome Hipolito, Bernardo Miguel Aguay, Jr., Eilyn Nidea, Irvin Sto. Tomas, Marvin Aquino, Ian Kenneth Orasa, Edwin Breva, Jr., Sabina Marites Lañada, asin iba pa.

Mga katuyohan
Katuyohan kan Parasurat Bikolnon an:

maitulod an pagpangataman asin pagpatalubo kan manlainlain na tataramon na Bikolnon sa paagi nin mga pag-adal, publikasyon, akademya, asin pampagbalangibog sagkod elektronikong mga paagi;
magin lindong nin mga organisasyon kan mga indibidwal na parasurat asin kasararoan nin mga parasurat bilang sarong dalan para mga pangangaipo kan mga ini sa pagpaorog kan mga panurat panliteratura, pangmatalingkas na pagpahayag, pampag-adal asin pan-relihiyon sa manlainlain na tataramon na Bikolnon;
makahaman nin mga programa asin mga gibo-gibo para sa mga parasurat na Bikolnon na matiripontipon para sa pagpaorog kan saindang mga kabatiran sagkod kan manlainlain na tataramon na Bikolnon; asin
maipadagos an danay na relasyon sa ibang lokal asin pangkinaban na mga kasararoan nin mga parasurat.

Mga pamayo
Poon kan ini mamuknâ, nagkaigwa na nin walong pamayo an grupo. An organisasyon inot na pinamayohan ni Bernardo Miguel Aguay Jr. Sinalidahan ni Froy Beraña sagkod kan Mayo 15, 2021 dangan ni Aguay sagkod sa Abril 17, 2022 si Honesto Pesimo Jr. bilang pamayo kan organisasyon.

Saringsing National Writers Workshop

An Saringsing National Writers Workshop sarong taonan na workshop para sa mga nagpopoon na magsurat nin rawitdawit, usipon, saysay asin drama pang-entablado sa Filipinas. Pinapadalagan ini kan organisasyon katuwang kan mga lokal na gobyerno asin manlainlain na institusyon asin organisasyon sa rehiyon. Ginigibo ini tuyong tig-init bàgo an anibersaryo kan organisasyon maliban kan 2011, 2014 asin 2019.

Mga publikasyon

Katuyohan man kan organisasyon iyo an maitulod an pagpangataman asin pagpatalubo kan manlainlain na tataramon na Bikolnon sa manlainlain na paagi. Sa paagi kan publikasyon, surusadiring naipalagda kaini an mga antholohiyang TULA.K.ARATULA (2011) ni Buboy Aguay, asin Mga Labod sa Daghan kan Bulod (2011) ninda Marissa Redburn asin Jocelyn Bisuña, dangan Antabay sa Ortograpiya nin Bikol Sentral (2012) ni Irvin Sto. Tomas. Ipinublikar man an mga usipon na Posporo, Kan Mag-ati an Tubig sa Dagat (2012) asin For-Guy (2012), asin grapikong nobelang Pulitika ng Paghuhubad (2012) ni Buboy Aguay.

Nagpartisipar an organisasyon sa Better Living Through Xeroxography sa syudad nin Naga kan 2016 asin 2017. Ipinublikar kan organisasyon an #lapigotpa: mga rawitdawit (2016) asin Bungkaras, ika na man: mga rawitdawit (2016) ni Irvin Sto. Tomas, Gapo: mga rawitdawit (2016, 2017) ni Elbert Baeta, Dai taka na padangat taka pa (2018) ni Anthony Diaz, asin an Ginisang Poesia: pinirilian na rawitdawit (2016) asin Ginisang Poesia: pinirilian na rawitdawit (2017) ni Irvin Sto. Tomas, Anthony Diaz asin Ian Kenneth Orasa. Sarong libro man dapit sa kawat na Dama nin Tataramon ni Irvin Sto. Tomas an ipinublikar kan Parasurat Bikolnon kan 2016.

Kan 2020, ipinaluwas an PB Writers Series kun sain durungan na ibinungsod an anom na publikasyon nin rawitdawit ninda Jerome Hipolito, Edwin Breva, Jr., Froy Beraña, Irvin Sto. Tomas, Eilyn Nidea asin Elbert Baeta. An mga rawitdawit ni Fernando Chavez asin usipon na pan-aki ni Pejay Padrigon nagluwas sa Ubod Anthology na ipinublikar kan 2021.

Kataytayan nin mga ladawan

Toltolan

Hilingon man
 An Banwa: Kultura buda Artes kan Tabaco
 Arejola Foundation for Social Responsibility
 Bikol Komikero
 Kabikolan Cultural Association
 Kaboronyugan Cultural Group
 Developmental Institute for Bicolano Artists
 Sumaro Bikolnon

Mga takod panluwas
Websityo kan organisasyon 

Literatura
Mga Bikolanong organisasyon